PRAGFOTO'S: 'My heelal' – Therese Bam wys baba Jack | Huisgenoot
Uitgawe 23 September 2021
PRAGFOTO'S: 'My heelal' – Therese Bam wys baba Jack
Therese, haar argitekman, Christian Bam, en hul seun, Jack. Foto: Chenél Kruger
Jy sou vandag 'n tjoepstil huis verwag het. 'n Klein mensie het immers net twee weke tevore hier sy opwagting gemaak en woon nou in dié huis met sy prentjiemooi uitsig op Houtbaai se hawe. En vir baba om te slaap, moet daar mos stilte wees?
Maar nee, hier woon nóg twee klein lyfies, en hulle neem hul werk as waghonde wat baba en sy gesin beskerm ernstig op. Die yorkies Lizzie en Pepe blaf verwoed selfs nog voor jy 'n voet by die deur insit.
Die geblaf pla baba Jack allermins. Hy lê snoesig teen sy ma se skouer en slaap toe die aktrise en Kwêla-aanbieder Therese Bam verskyn. Blond en beeldskoon, soos altyd, al hou die outjie háár snags soos enige baba uit die slaap.